钦定古今图书集成/明伦汇编/官常典/第651卷 > 《送盛子令太平序》明·何景明
## 钦定古今图书集成/明伦汇编/官常典/第651卷 > 《送盛子令太平序》明·何景明

“盛子令太平，太平钜多，桀难治。”何子曰：“一人百羊，无
弗群者；百人一虎，无弗搏者。言治体异也。十室之邑，
必有忠信；百步之内，必有茂草，言有恶必有善也。故
君子不可以善隐恶，不可以恶伤善。夫智而好白，易
遁也；刚而好发，易尝也；好尚而有欲，易畏也。三者凡
以有己也。有己者不可以治人。夫执火而盗避，借寇”
以明也；屡骂而童子弗趋，不慎出也。虎豹之在山也，
莫之能近也。然可以出而阱之者，有嗜于人也。是故
君子之治民，以民之知，知民则获见其情；以民之怒，
怒民则获伸其威。自洁以求辅，则人弗得訾。故辨其
文，异其品，则黑白章矣；公其法，定其守，志令行矣。制
爱而取义，诎利而尚节，身名荣矣。